VEGA præsenterer **Quadron tilbage til Danmark med nyt materiale**  
  
*Den danske soul-duo Quadron vender den 15. september hjem til Danmark for at spille i Lille VEGA. Man kan her glæde sig til at høre nye numre fra den elskede duos kommende album. Den 8. september kan sangerinden Coco O i øvrigt også høres til 50’er-fest i VEGA.*  
  
Duoen Coco O & Robin Hannibal arbejder i øjeblikket på deres andet album. Det følger i kølvandet på den succes, [Quadron](http://www.facebook.com/quadronmusic) opnåede med deres selvbetitlede debutalbum fra 2009.  
  
Quadron har til deres seneste koncerter luftet enkelte nye numre fra deres kommende album. Datoen for udgivelsen af det nye album er endnu ikke fastsat, men det forventes, at albummet udkommer i slutningen af 2012.  
  
Flere af de nye numre kan man forventeligt høre, når Quadron giver koncert i VEGA – i tillæg til deres elskede numre fra *Quadron*-albummet.  
  
**Medvirkede på soundtracket til *Think Like A Man***  
Quadron har netop medvirket på soundtracket til den romantiske komedie *Think Like A Man*, der er instrueret af Tim Story, som også stod bag filmene *Barbershop*, *Taxi* og *De Fantastiske Fire*. På soundtracket optræder Quadron sammen med respekterede neo-soul-sangere som bl.a. John Legend og Jennifer Hudson.  
  
Quadrons bidrag til soundtracket er en fantastisk coverversion af Michael Jacksons ”Baby Be Mine”. Se en liveoptagelse af nummeret [HER](http://youtu.be/64DzuuGEFPg).  
  
Détte understreger, at Quadron for alvor har fået fodfæste i USA, hvor de i øjeblikket er bosat, arbejder og turnerer. Derfor er det efterhånden heller ikke ofte, at man har mulighed for at opleve Coco og Quadrons fabelagtige backingband på de danske scener. Det kan man dog heldigvis den 15. september, hvor man altså også kan glæde sig til nyt materiale.  
  
**Coco O optræder til 50’er-fest i VEGA**  
Ugen inden, lørdag den 8. september, kan man i øvrigt også opleve Coco Os fænomenale vokal, når hun fortolker 50’er-klassikere til VEGA & Golden Days stort anlagte 50’er-fest, der omfatter hele VEGA. [Læs meget mere om 50’er-festen](http://vega.dk/arrangementer/5039er-fest-i-vega-7604.html).  
  
**Fakta om koncerten med Quadron**  
VEGA præsenterer  
Quadron (DK)  
Lørdag den 15. september kl. 21

Lille VEGA, Enghavevej 40, 1674 Kbh. V  
170 kr. + gebyr  
Billetsalget er startet via VEGAs hjemmeside, BilletNET og på posthuse.  
Læs mere om koncerten på <http://vega.dk/arrangementer/quadron-8218.html>

For yderligere oplysninger kontakt venligst  
Anders Madsen  
Online-redaktør, VEGA  
[akm@vega.dk](mailto:akm@vega.dk) - 3326 0946